Fælles holdning (EF) nr. 26/2003

fastlagt af Rådet den 17. marts 2003

med henblik på vedtagelse af Europa-Parlamentets og Rådets beslutning nr.…/2003/EF af...om produktion og udvikling af fællesskabsstatistikker om videnskab og teknologi

(2003/C 125 E/03)

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 285,

under henvisning til forslag fra Kommissionen(1),

i henhold til fremgangsmåden i traktatens artikel 251(2), og

ud fra følgende betragtninger:

(1) Der er behov for sammenlignelige statistikker over forskning og udvikling, teknologisk innovation og videnskab og teknologi generelt for at kunne understøtte fællesskabspolitikkerne.

(2) I Rådets beslutning 94/78/EF, Euratom af 24. januar 1994 om et flerårigt program for udvikling af fællesskabsstatistikker over forskning, udvikling og innovation(3) understregedes målsætningerne om på fællesskabsplan at opstille en referenceramme for statistikker og at udarbejde et statistisk informationssystem inden for dette område.

(3) I den endelige rapport om programperioden 1994-1997 understreges det, at arbejdet skal fortsættes, at dataene skal foreligge hurtigere, at den regionale dækning skal udvides, og at datasammenligneligheden skal øges.

(4) I henhold til Rådets beslutning 1999/126/EF af 22. december 1998 om Fællesskabets statistiske program 1998-2002(4) skal det statistiske informationssystem støtte forvaltningen af videnskabs- og teknologipolitikkerne i Fællesskabet og vurderingen af regionernes kapacitet med hensyn til forskning og udvikling og innovation med henblik på administration af strukturfondene.

(5) Fællesskabets statistikker skal i overensstemmelse med Rådets forordning (EF) nr. 322/97 af 17. februar 1997 om EF-statistikker(5) være styret af principperne om upartiskhed, pålidelighed, relevans, omkostningseffektivitet, statistisk fortrolighed samt gennemsigtighed.

(6) For at sikre at dataene er sammenlignelige og anvendelige og undgå unødigt dobbeltarbejde bør Kommissionen tage hensyn til det arbejde, der er udført af OECD og andre internationale organisationer vedrørende statistikker om videnskab og teknologi, navnlig for så vidt angår de nærmere enkeltheder vedrørende de data, som skal leveres af medlemsstaterne.

(7) I Fællesskabets politik inden for videnskab, teknologi og innovation lægges der særlig vægt på at styrke det videnskabelige og teknologiske grundlag for, at virksomhederne i EU kan blive mere innovative og konkurrencedygtige såvel internationalt som regionalt, udnytte fordelene ved informationssamfundet og fremme teknologioverførslen, forbedre aktiviteterne i relation til intellektuel ejendomsret og udviklingen af de menneskelige ressourcers mobilitet samt fremme ligestillingen mellem mænd og kvinder inden for videnskabens område.

(8) Princippet om omkostningseffektivitet og relevans bør iagttages i forbindelse med dataindsamlingsprocedurerne inden for erhvervslivet og hos myndighederne, under hensyn til den nødvendige datakvalitet og de byrder, der pålægges de oplysningspligtige.

(9) Det er af væsentlig betydning, at udviklingen af de officielle videnskabs- og teknologistatistikker koordineres, så at de også opfylder de vigtigste behov hos nationale, regionale og lokale myndigheder, internationale organisationer, erhvervsdrivende, brancheorganisationer og offentligheden generelt.

(10) Der bør tages hensyn til Rådets beslutning 1999/173/EF af 25. januar 1999 om et særprogram for forskning, teknologisk udvikling og demonstration inden for udvikling af det menneskelige forskningspotentiale og den samfundsøkonomiske videnbase (1998-2002)(6) og Europa-Parlamentets og Rådets afgørelse nr. 1513/2002/EF af 27. juni 2002 om Det Europæiske Fællesskabs sjette rammeprogram for forskning, teknologisk udvikling og demonstration som bidrag til realiseringen af det europæiske forskningsrum og til innovation (2002-2006)(7) for at undgå unødigt dobbelt arbejde.

(11) Der bør tages hensyn til Rådets resolution af 26. juni 1999 om videnskab og samfund samt om kvindernes rolle inden for videnskab(8), hvori Rådet giver udtryk for sin tilfredshed med Helsingfors-Gruppens arbejde og opfordrer medlemsstaterne og Kommissionen til at videreføre de bestræbelser, der er iværksat for at styrke kvindernes stilling inden for videnskab på nationalt plan, navnlig for så vidt angår indsamling af kønsopdelte statistiske oplysninger om menneskelige ressourcer inden for videnskab og teknologi samt udarbejdelse af indikatorer med henblik på at overvåge fremskridtene i retning af ligestilling mellem mænd og kvinder i europæisk forskning.

(12) De nødvendige foranstaltninger til gennemførelse af denne beslutning bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(9).

(13) Udvalget for Det Statistiske Program, der er nedsat ved Rådets afgørelse 89/382/EØF, Euratom(10) er blevet hørt i overensstemmelse med artikel 3 i førnævnte afgørelse.

(14) Udvalget for Videnskabelig og Teknologisk Forskning (Crest) har afgivet udtalelse -

VEDTAGET FØLGENDE BESLUTNING:

Artikel 1

Formålet med denne beslutning er i EU at etablere et fælles statistisk informationssystem inden for videnskab, teknologi og innovation for at kunne understøtte og overvåge fællesskabspolitikkerne.

Artikel 2

Det i artikel 1 beskrevne formål opfyldes ved gennemførelse af følgende specifikke statistiske aktioner:

- Medlemsstaterne leverer regelmæssigt og inden for fastsatte frister statistiske oplysninger, navnlig oplysninger om F& U-aktivitet i alle aktivitetssektorer, og om finansieringen af F& U-aktivitet, herunder oplysninger om offentlige bevillinger til F& U, og tager i den forbindelse hensyn til den regionale dimension ved så vidt muligt at opstille statistikker over videnskab og teknologi på grundlag af klassifikationen i nomenklaturen for statistiske regionale enheder (NUTS)

- Udvikling af nye statistiske variabler, der skal produceres løbende, og som kan give mere fyldestgørende information om videnskab og teknologi navnlig med henblik på måling af outputtet af V& T-aktiviteter, formidlingen af viden og - mere generelt - innovationssystemernes funktion. Denne information er nødvendig for opstilling og vurdering af videnskabs- og teknologipolitikker i de mere og mere videnbaserede økonomier. Fællesskabet prioriterer især følgende områder:

- innovation (teknologisk og ikke-teknologisk)

- menneskelige ressourcer anvendt inden for videnskab og teknologi

- patenter (patentstatistikker, som skal afledes af de nationale og europæiske patentkontorers databaser)

- højteknologistatistikker (identifikation og klassifikation af varer og tjenester, måling af økonomiske resultater og bidrag til økonomisk vækst)

- kønsopdelte statistiske oplysninger om videnskab og teknologi

- Forbedring og ajourføring af allerede eksisterende standarder og håndbøger om begreber og metoder navnlig med hensyn til begreber inden for servicesektoren og koordinerede metoder til måling af V & T-aktivitet. Herudover øger Fællesskabet samarbejdet med OECD og andre internationale organisationer med henblik på at sikre dataenes sammenlignelighed og undgå unødigt dobbelt arbejde

- Forbedring af datakvaliteten, navnlig hvad angår dataenes sammenlignelighed, nøjagtighed og aktualitet

- Forbedring af formidlingen af, adgangen til og dokumentationen vedrørende statistisk information.

De muligheder, der findes i medlemsstaterne med hensyn til dataindsamling og -bearbejdelse og udvikling af metoder og variabler, vil blive taget med i betragtning.

Artikel 3

De nødvendige foranstaltninger til gennemførelse af denne beslutning, vedtages i henhold til forskriftsproceduren i artikel 4, stk. 2.

Artikel 4

1. Kommissionen bistås af Udvalget for Det Statistiske Program, som er nedsat ved artikel 1 i Rådets afgørelse 89/382/EØF, Euratom.

2. Når der henvises til dette stykke anvendes artikel 5 og 7 i afgørelse 1999/468/EF jf. dennes artikel 8.

Perioden i artikel 5, stk. 6, i Rådets afgørelse 1999/468/EF fastsættes til 3 måneder.

3. Udvalget vedtager selv sin forretningsorden.

Artikel 5

Kommissionen forelægger inden fire år efter offentliggørelsen af denne beslutning og herefter hvert tredje år Europa-Parlamentet og Rådet en rapport indeholdende en evaluering af gennemførelsen af de i artikel 2 omhandlede foranstaltninger.

Rapporten skal bl.a. vedrøre omkostningerne ved aktionerne, vurdere den byrde, der pålægges de oplysningspligtige, i forhold nytten af at have dataene til rådighed, samt tilfredsheden hos brugerne.

Som opfølgning af denne rapport vil Kommissionen kunne foreslå passende foranstaltninger til at forbedre gennemførelsen af denne beslutning.

Artikel 6

Denne beslutning træder i kraft på tyvendedagen efter offentliggørelsen i Den Europæiske Unions Tidende.

Artikel 7

Denne beslutning er rettet til medlemsstaterne.

Udfærdiget i...

På Europa-Parlamentets vegne

Formand

På Rådets vegne

Formand

(1) EFT C 332 E af 27.2.2001, s. 238.

(2) Europa-Parlamentets udtalelse af 2.7.2002 (endnu ikke offentliggjort i EUT), Rådets fælles holdning af 17. marts 2003 og Europa-Parlamentets afgørelse af...(endnu ikke offentliggjort i EUT).

(3) EFT L 38 af 9.2.1994, s. 30.

(4) EFT L 42 af 16.6.1999, s. 1.

(5) EFT L 52 af 22.2.1997, s. 1.

(6) EFT L 64 af 12.3.1999, s. 105.

(7) EFT L 232 af 29.8.2002, s. 1.

(8) EFT C 199 af 14.7.2001, s. 1.

(9) EFT L 184 af 17.7.1999, s. 23.

(10) EFT L 181 af 28.6.1989, s. 47.

RÅDETS BEGRUNDELSE

I. INDLEDNING

Kommissionen forelagde den 27. august 2001 et forslag(1) til Europa-Parlamentets og Rådets beslutning om produktion og udvikling af fællesskabsstatistikker om videnskab og teknologi.

Den foreslåede forordning er baseret på artikel 285 i EF-traktaten og på artikel 251.

Europa-Parlamentet afsluttede førstebehandlingen og afgav udtalelse(2) den 2. juli 2002.

Kommissionen forelagde den 7. oktober 2002 et ændret forslag(3), hvori Europa-Parlamentets ændring 1, 2 og 4 var indarbejdet.

Rådet vedtog den 17. marts 2003 sin fælles holdning, som den foreligger i dok. 14089/02.

II. FORMÅL

Det generelle formål med dette forslag til Europa-Parlamentets og Rådets beslutning er at vedligeholde og forbedre Fællesskabets statistiske informationssystem inden for videnskab, teknologi og innovation for at kunne understøtte og overvåge fællesskabspolitikkerne.

III. ANALYSE AF DEN FÆLLES HOLDNING, SOM DEN FORELIGGER I DOK. 14089/02

1. Generelt

Rådet har i den fælles holdning:

- indarbejdet alle Europa-Parlamentets ændringer, bortset fra ændring 3 om samarbejde og samråd med Helsingfors-Gruppen

- ændret nogle betragtninger, herunder en for at imødekomme Europa-Parlamentets ændring 3, som Kommissionen af juridiske grunde ikke kunne acceptere i beslutningens dispositive tekst

- ændret udvalgsproceduren til en forskriftsprocedure.

2. Europa-Parlamentets ændringer

Rådet accepterede alle Europa-Parlamentets ændringer, bortset fra ændring 3. Ændring 2 om samarbejde med OECD og andre internationale organisationer blev accepteret i substansen, selv om den nøjagtige ordlyd ikke blev fulgt.

2.1. Følgende ændringer vedtaget af Europa-Parlamentet er blevet accepteret og indarbejdet i Rådets tekst (dok. 14089/02):

Ændring 1 - artikel 2, led 1

Ifølge denne ændring skal de oplysninger, der skal indsamles og stilles til rådighed, opdeles på de enkelte regioner på grundlag af NUTS-klassifikationen.

Ændring 4 - artikel 5, stk. 1

Med denne ændring forkortes det interval, hvormed Kommissionen aflægger rapport til Europa-Parlamentet og Rådet om gennemførelsen af denne beslutning, både med hensyn til den første rapport (nu fire år efter ikrafttrædelsen) og de regelmæssige rapporter (nu hvert tredje år).

2.2. Følgende ændringer vedtaget af Europa-Parlamentet er medtaget, men med en ændret ordlyd:

Ændring 2 - artikel 2, led 2

Denne ændring er omformuleret en smule for at sætte større fokus på formålet med det øgede samarbejde med OECD og andre internationale organisationer og lyder nu således: "med henblik på at sikre dataenes sammenlignelighed og undgå unødigt dobbeltarbejde". Anvendelsesområdet er også blevet udvidet til at omfatte patenter og højteknologistatistikker, som ønsket i Europa-Parlamentets ændring.

3. Nye elementer i den fælles holdning set i forhold til Kommissionens forslag

Betragtning 5 - generelle principper

Denne nye betragtning gentager de generelle principper, der styrer Fællesskabets statistikker.

Betragtning 6 (tidligere betragtning 5) - anvendelsesområde for samarbejdet med internationale organisationer

Denne ændrede betragtning er et supplement til artikel 2, led 2, om samarbejde med OECD og andre internationale organisationer.

Betragtning 10 (tidligere betragtning 9)

For at undgå dobbeltarbejde er det i denne betragtning tilføjet, at der også skal tages hensyn til sjette rammeprogram for forskning.

Betragtning 11 (tidligere betragtning 10)

I denne betragtning gives der udtryk for tilfredshed med Helsingfors-Gruppens arbejde med den tilføjelse, at der bør indsamles kønsspecifikke oplysninger med henblik på at overvåge fremskridtene i retning af gennemførelse af ligestillingspolitikken. Dette falder helt i tråd med hensigten med Europa-Parlamentets ændring 3, som Kommissionen ikke kunne acceptere, først og fremmest af juridiske årsager. Betragtningen fastholder Helsingfors-Gruppens betydning og understreger hensigten om fortsat samarbejde med gruppen, hvilket Kommissionen også fandt vigtigt.

Betragtning 12 (tidligere betragtning 11)

Denne betragtning er blevet omformuleret i overensstemmelse med ændringen af artikel 4 (udvalgsproceduren ændret fra forvaltnings- til forskriftsprocedure).

Artikel 2

Denne artikel er blevet omformuleret for at præcisere arten af og formålet med de statistiske oplysninger, der skal indsamles, og for at angive, at der vil blive gjort brug af de ressourcer, der findes i medlemsstaterne med hensyn til dataindsamling, -bearbejdning og -udvikling.

Artikel 4

Denne artikel er blevet ændret for at ændre udvalgsproceduren fra forvaltnings- til forskriftsprocedure.

4. Konklusion

Den fælles holdning, Rådet har vedtaget, ændrer udkastet til beslutning som anbefalet af Europa-Parlamentet og tydeliggør teksten til Kommissionens forslag. Den skulle hermed være et godt grundlag for indsamling af statistiske oplysninger, der vil være yderst nyttige med henblik på at overvåge Fællesskabets politikker inden for videnskab, teknologi og innovation.

(1) 11750/02 RECH 106 ATO 71 FIN 291 CODEC 865, KOM(2001) 490 endelig.

(2) A5-0236/2002 af 18. juni 2002.

(3) KOM(2002) 554 endelig.